Προσφυγή της 10ης Ιανουαρίου 2014 – Ευρωπαϊκή Επιτροπή κατά Δημοκρατίας της Μάλτας
(Υπόθεση C-12/14)
Γλώσσα διαδικασίας: η αγγλική
Διάδικοι
Προσφεύγουσα: Ευρωπαϊκή Επιτροπή (εκπρόσωποι: K. Mifsud-Bonnici, D. Martin)
Καθής: Δημοκρατία της Μάλτας
Αιτήματα της προσφεύγουσας
Η προσφεύγουσα ζητεί από το Δικαστήριο:
Να κρίνει ότι η Δημοκρατία της Μάλτας, αφαιρώντας από τις συντάξεις γήρατος Μάλτας το ποσό της συντάξεως δημοσίου υπαλλήλου του Ηνωμένου Βασιλείου, η οποία έχει κτηθεί βάσει, κατά περίπτωση του Principal Civil Service Pension Scheme [Κύριου Συνταξιοδοτικού Συστήματος Δημοσίων Υπαλλήλων], του National Health Service Pension Scheme [Συνταξιοδοτικoύ Συστήματος Εθνικού Συστήματος Υγείας] ή του Armed Forces Pension Scheme 1975 [Συνταξιοδοτικού Προγράμματος Ενόπλων Δυνάμεων του 1975] όσον αφορά τη Royal Air Force [Βασιλική Πολεμική Αεροπορία], παρέβη τις υποχρεώσεις που υπέχει από το άρθρο 46β΄ του κανονισμού (ΕΟΚ) 1408/71 1 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας, όπως τροποποιήθηκε και κωδικοποιήθηκε με τον κανονισμό 118/97, της 2ας Δεκεμβρίου 19962, και από το άρθρο 54 του κανονισμού (ΕΚ) 883/2004 3 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας.
να καταδικάσει τη Δημοκρατία της Μάλτας στα δικαστικά έξοδα.
Ισχυρισμοί και κύρια επιχειρήματα
Η Επιτροπή φρονεί ότι η Δημοκρατία της Μάλτας, αφαιρώντας από την εκ του νόμου σύνταξη γήρατος Μάλτας τις δημοσιοϋπαλληλικές συντάξεις που αποκτήθηκαν βάσει της νομοθεσίας άλλου κράτους μέλους, παρέβη τις υποχρεώσεις που υπέχει από τους κανονισμούς 1408/71 και 883/2004. Η Επιτροπή διατείνεται ότι τα συνταξιοδοτικά συστήματα των δημοσίων υπαλλήλων του Ηνωμένου Βασιλείου στηρίζονται στον νόμο και ότι, επομένως, εμπίπτουν στο πεδίο εφαρμογής των εν λόγω κανονισμών. Βάσει αυτών, απαγορεύεται να αφαιρείται από σύνταξη γήρατος Μάλτας το ποσό δημοσιοϋπαλληλικής συντάξεως του Ηνωμένου Βασιλείου. Μεταξύ του Ηνωμένου Βασιλείου και της Μάλτας δεν έχει συναφθεί καμία Σύμβαση κοινωνικής ασφαλίσεως σχετική με τις δημοσιοϋπαλληλικές συντάξεις του Ηνωμένου Βασιλείου, ενώ κανένα παράρτημα του κανονισμού 1408/71 ή του κανονισμού 883/2004 δεν περιέχει καταχώριση σχετική με τη Μάλτα, οπότε δεν πληρούνται οι προϋποθέσεις που προβλέπουν οι κανονισμοί αυτοί για να εξακολουθήσουν να εφαρμόζονται συμβάσεις κοινωνικής ασφαλίσεως.Δεδομένου ότι τα συνταξιοδοτικά συστήματα των δημοσίων υπαλλήλων του Ηνωμένου Βασιλείου εμπίπτουν στο πεδίο εφαρμογής των εν λόγω κανονισμών, βάσει των άρθρων 46 β΄, παράγραφος 1, του κανονισμού 1408/71 και 54, παράγραφος 1, του κανονισμού 883/2004, απαγορεύεται η εφαρμογή κανόνα κατά της σωρεύσεως, όπως είναι το άρθρο 56 του Maltese Social Security Act (νόμου της Μάλτας περί κοινωνικής ασφαλίσεως).